Burjassot recepciona les obres de rehabilitació del Barri de les 613 Vivendes realitzades dins del Pla ARRUR
2025-07-24

L’Ajuntament de Burjassot ha recepcionat, en estos dies, les obres realitzades en el Barri de les 613 Vivendes dutes a terme dins de l’àmbit de les Àrees de Regeneració i Renovació Urbana i Rural (ARRUR) per un import pròxim a 1.700.000 euros. El projecte s’ha coordinat des de la Regidoria d’Urbanisme, dirigida per Manuel Aragó.

“Ha sigut molt important per a Burjassot la realització d’estes obres que permetran a més de cent famílies del Barri de les 613 Vivendes veure millorada l’accessibilitat a les seues vivendes i el seu entorn. I, no sols això, sinó que, en molts casos, també han vist com s’eliminaven barreres arquitectòniques en les seues pròpies vivendes, que ja compten amb dutxes o lavabos i cuines adaptats que els facilitaran moltíssim més el dia a dia en les seues llars”, ha assenyalat l’alcalde de Burjassot, Rafa García, qui també ha destacat “la important millora que s’ha fet en l’adequació dels espais públics del barri, eliminant punts de ferm en mal estat i dotant d’elements de mobiliari urbà nous que donen major vida si cap a la zona. Ha sigut un esforç per part de totes les administracions implicades però el resultat final, en benefici de les nostres ciutadanes i ciutadans, no té preu”.

Les obres realitzades han suposat la dotació de set ascensors en altres tants blocs que donaran servici a 108 vivendes que pertanyen als vestíbuls on s’ha dut a terme l’obra. Així mateix, en sis de les citades vivendes s’han realitzat també intervencions en el seu interior.

Concretament, s’ha procedit a les millores en lavabos i cuines, fent estes estades adaptades a les necessitats dels propietaris, també s’ha procedit al canvi de les banyeres per plats de dutxa, adaptacions de banys i s’ha fet el canvi de calderes i de radiadors.

A totes estes millores s’unixen, amb una inversió de 558.453,53€, les realitzades en el barri per a l’adequació dels espais públics del mateix que han suposat també la millora de l’accessibilitat en este, eliminant barreres arquitectòniques. El cost de les obres ha sigut sufragat per l’Ajuntament i pel Ministeri de Foment.

En el cas de la rehabilitació d’edificis i vivendes, basades en obres d’accessibilitat, reparació d’elements fonamentals de l’edifici i eficiència energètica, la inversió total ha sigut d’1.144.563,33€ i ha comptat amb el finançament de l’Ajuntament, el Ministeri de Foment i la Generalitat Valenciana, a més de l’aportació realitzada pels veïns dels blocs afectats per les obres.